Du skal ikke længere vælge mellem en kold øl eller en is, når du sidder i solen og steger. Nu kombinerer et nyt produkt nemlig smagen fra øl med is. Det er de to Thy-virksomheder Premier Is og Thisted Bryghus, der har samarbejdet og skabt hybriden. Thagaard-isen, som er øl-isens navn, er nu klar til salg. - Vi har mærket en stor interesse for at få isen på markedet, og nu er vi klar, siger Kommerciel Direktør Christian Brink, Premier Is/Mejerigaarden. Isen er baseret på smage fra Thagaard-øllen, som er en del af Thisted bryghus's Nationalpark-serie. Derfor er det ifølge producenter naturens smage, der dominerer i isen. Det er blandt andet nyudsprungne birkeblade og lysegrønne granskud, der kan smages. Udover det er der også tilsat både pebermynte og citrus i isen. - Vi glæder os over samarbejdet med Premier Is, og en øl-is er et helt nyt marked for os. Vi glæder os til at se, hvad øl-isen måske fører med sig af andre projekter i fremtiden, siger Bryggeridirektør Aage Svenningsen, Thisted Bryghus. Thagaard-isen kan købes i udvalgte MENY-butikker over hele landet.
En ny is er kommet på markedet. Den kombinerer de to klassikere øl og is.